Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2020/C 102/09)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“ΕΛΑΙΟΛΑΔΟ ΜΑΚΡΗΣ” (ELAIOLADO MAKRIS)

ES Nr.: PDO-GR-02388-AM01 – 11.1.2018.

ACVN (X) AĢIN ( )

1. Nosaukums vai nosaukumi

“Ελαιόλαδο Μάκρης” (Elaiolado Makris)

2. Dalībvalsts vai trešā valsts

Grieķija

3. Lauksaimniecības produkta vai pārtikas produkta apraksts

3.1. Produkta veids

1.5. grupa. Eļļa un tauki (sviests, margarīns, eļļa u. c.)

3.2. Apraksts par produktu, uz kuru attiecas 1. punktā minētais nosaukums

“Elaiolado Makris” ir neapstrādāta augstākā labuma olīveļļa, kas ražota no vietējās šķirnes ‘Elia Makris’ olīvām, kuras veido aptuveni 99 % no noteiktajā apgabalā audzētajām olīvām.

“Elaiolado Makris” olīveļļai ir turpmāk minētās īpašības.

Krāsa : spilgti dzeltenzaļa, nogatavojoties kļūst zeltaini dzeltena. Smarža : vidēji augļaina ar mediānu Mf > 4, ar garšaugu, margrietiņu un kliņģerīšu aromātu, ja olīveļļu ražo no daļēji negatavām olīvām, un dominējošu kumelīšu aromātu, ja olīvas ir nogatavojušās. Ābolu un mandeļu akcenti harmoniski papildina “Elaiolado Makris” augļaino aromātu. Garša : līdzsvarota, ar nedaudz rūgtenu pēcgaršu ar rūgtenuma mediānu Μb = 2–3, nedaudz sīva ar sīvuma mediānu Μp = 2–3, defektu mediāna Μd = 0. Skābums : zems skābuma līmenis (< 0,6).

Peroksīda skaitlis: < 10,9 meq O2/kg.

Ekstinkcijas koeficients ultravioletajā spektra daļā Κ270 [ar viļņa garumu 270 nm]: < 0,18, bet Κ232 [ar viļņa garumu 232 nm]: < 2,2.

Vaski: < 127,8 mg/kg.

Oleīnskābe: ≥ 75 no kopējām taukskābēm.

Zems vai vidējs kampesterīna saturs (≤ 2,9) un atlikumsterīnu saturs, bet kopējais sterīnu saturs > 1 000 mg/kg.

Ekstinkcijas koeficienta izmaiņa Delta-K = 0–0,002.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

“Elaiolado Makris” ražo no vietējās olīvu šķirnes ‘Elia Makris’, kura tiek audzēta šajā apgabalā un no kuras iegūst olīvas, kam gatavām ir sfēriska forma, vidējs lielums un melna krāsa.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Ar vietējās šķirnes ‘Elia Makris’ olīvu stādiem apstādītu vecu un jaunu olīvu audžu apstrādāšana, olīvu novākšana un visi olīveļļas ražošanas un apstrādes posmi.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

3.6. Ar reģistrēto nosaukumu apzīmētā produkta marķēšanas īpašie noteikumi

Marķējumā būs norādīts produkta nosaukums un ES ACVN logotips. Tas saturēs arī šādus elementus:

— logotips ar produkta nosaukumu, kas rakstīts ar grieķu vai latīņu burtiem, ar Makri (Makri) ciema fotogrāfiju fonā virs attēla ar olīvkoku, no kura pil olīveļļas pilieni, veidojot olīveļļas lāmu ar olīvām tās centrā.

4. Ģeogrāfiskā apgabala īsa definīcija

Noteiktais ģeogrāfiskais apgabals aptver Makri pašvaldības rajona administratīvo teritoriju, kas ietver apdzīvotās vietas Makri, Dikella, Mesimvria un Plaka, un apdzīvoto vietu Chili Aleksandrupoles (Aleksandroupoli) pašvaldības rajonā.

5. Saikne ar ģeogrāfisko apgabalu

“Elaiolado Makris” ir savdabīgas organoleptiskās un fizikālķīmiskās īpašības. Tam par iemeslu ir vairāki faktori, proti, īpašā vietējā olīvu šķirne ‘Elia Makris’, kas ļoti labi aug noteiktajā apgabalā, apgabala augsne un klimatiskie apstākļi, kā arī vietējo ražotāju izmantotās metodes.

“Elaiolado Makris” īpašās organoleptiskās īpašības ir šādas:

— vidēji augļains aromāts ar garšaugu, margrietiņu un kliņģerīšu smaržu laikā, kad sākas ražas novākšana, un dominējošu kumelīšu smaržu, kad olīvas ir nogatavojušās, papildināts ar ābolu un mandeļu akcentiem. Šī kombinācija ir raksturīga “Elaiolado Makris”, ko noteiktajā apgabalā ražo no vietējās šķirnes ‘Elia Makris’,

— nedaudz rūgtena un sīva, harmoniska un līdzsvarota garša, kas arī ir vietējai šķirnei ‘Elia Makris’ raksturīga kombinācija.

“Elaiolado Makris” īpašās fizikālķīmiskās īpašības ir šādas:

— zems skābuma līmenis: < 0,6,

— mazs peroksīda skaitlis (< 10,9) un tādējādi lielāka izturība pret oksidēšanos un piemērotība uzglabāšanai, kas šai eļļai piešķir tai raksturīgo svaigumu,

— zemi ekstinkcijas koeficienti (Κ270 < 0,18, un Κ232 < 2,2), kas liecina par svaigumu, drīzu pārstrādi pēc novākšanas un uzglabāšanu pareizos apstākļos,

— zema ekstinkcijas koeficienta izmaiņa (Delta-K = 0–0,002),

— tās saglabājamība, kas galvenokārt ir saistīta ar augsto mononepiesātinātās oleīnskābes līmeni, kura ir minimāli uzņēmīga pret autooksidāciju.

Noteiktais apgabals ir vistālāk uz ziemeļiem esošais punkts Grieķijā, kur audzē olīvas, un tas sastāv no kalnaina līdzenuma ar vidējo augstumu 200 m virs jūras līmeņa. Augsne ir vidēji rupjš mālsmilts. Kalnos tā ir nabadzīga un kaļķaina un cēlusies no kaļķakmens, līdzenumos tā ir vidēji rupja, auglīga, ar CaCO3 saturu no 3 % līdz 31,6 %. Dažās teritorijās organiskās vielas saturs ir zems vai apmierinošs (1,8–6,5 %). Augsnes reakcija (pH 7–8) parasti ir neitrāla vai viegli sārmaina. Augsnes kaļķakmens izcelsme apvienojumā ar pastāvīgu saules iedarbību uz olīvām zemes reljefa konfigurācijas dēļ ir faktori, kuri veicina gaistošo komponentu koncentrācijas palielināšanos, kas piešķir “Elaiolado Makris” augļainu aromātu.

Noteiktajā apgabalā, kur ražo “Elaiolado Makris”, ir Vidusjūras piekrastes mikroklimats ar maigām ziemām un vēsām vasarām. Bīstamas salnas vērojamas reti. Retajos gadījumos, kad salnas ir bijušas, ‘Elia Makris’ olīvu šķirne ir izrādījusies ļoti izturīga un kokiem ir nodarīts minimāls kaitējums. Noteiktajā apgabalā, kurā ir 15 kilometru gara piekrastes josla starp Trāķijas jūru un augstiem kalniem – Rodopu kalnu grēdas atzarojumiem ziemeļrietumos, ziemeļos un ziemeļaustrumos –, apstākļi vietējās olīvu šķirnes ‘Elia Makris’ audzēšanai ir īpaši labi. Ilgas saules gaismas stundas, lielu temperatūras svārstību trūkums un fakts, ka salnas un auksts vējš te ir reti, jo pret tiem aizsargā dabiska barjera, ko noteiktā apgabala ziemeļos izveidojuši kalni, veicina vienmērīgu visu posmu norisi olīvkoku attīstībā (ziedēšanu, augšanu) un uzlabo augļu organoleptiskās īpašības. Apgabala ļoti savdabīgā mikroklimata dēļ šeit reti problēmas rada olīvu muša, tāpēc bojātu olīvu ir ļoti maz un, ja dažas tomēr tiek bojātas, tam nav negatīvas ietekmes uz olīveļļas skābenumu.

No savdabīgās vietējās šķirnes ‘Elia Makris’, kas simtiem gadu ir audzēta tikai noteiktajā apgabalā un ir pielāgojusies šeit valdošajiem augsnes un klimatiskajiem apstākļiem, iegūst olīveļļu ar “Elaiolado Makris” īpašajām kvalitātes īpašībām. “Elaiolado Makris” ir viena no gadā pirmajām olīveļļām, kas tiek saražotas Grieķijā, kaut arī apgabals atrodas valsts vistālākajā ziemeļu daļā un ir viena no vistālāk ziemeļos esošajām olīveļļas ražošanas teritorijām ES. Tas skaidrojams gan ar vietējo šķirni, gan vietējo mikroklimatu. Šīs šķirnes agrīnums nozīmē to, ka augļu augšanas un nogatavošanās periods sakrīt ar laikposmu, kad ir vislielākais saules gaismas daudzums. Tas palielina eļļas aromātisko komponentu līmeni un piešķir tai dzeltenīgi zaļu vai spilgti zeltaini dzeltenu krāsu, kāda raksturīga “Elaiolado Makris”.

Svarīgākie cilvēkfaktori, kas ietekmē produkta specifiskumu, ir:

— ražas novākšanas metode. Ražu nelielās olīvu audzēs novāc paši ražotāji vai darbinieki ar rokām, lai nesabojātu savāktās olīvas. Lielās olīvu audzēs, kur ir daudz koku, olīvas savāc, izmantojot individuāli ekspluatējamus elektriskos kombainus. Olīvas savāc kastēs vai tīklos, un pēc tam, kad tās ir atbrīvotas no zariem un lapām, lai nesaspiestos, tās pārvieto uz plastmasas kastēm ar caurumiem apakšā un sānos, kas paredzēti labākai ventilācijai,

— olīvu transportēšana uz spiestuvi un olīvu samalšana, kas notiek ražas novākšanas dienā vai 24 stundu laikā. Ja olīvas nemaļ tajā pašā dienā, tās pasargā no apstākļiem, kas veicina mikroorganismu attīstību un pasliktina “Elaiolado Makris” kvalitāti. Ražas novākšanas metode un tūlītēja transportēšana uz spiestuvi un samalšana nodrošina, ka olīvas netiek bojātas un tādējādi ražotajai eļļai ir zems ekstinkcijas koeficients Κ270–Κ232, zema Delta-K (ekstinkcijas koeficienta izmaiņa) un zems skābuma līmenis,

— uzglabāšanas laiks, kas ir ļoti īss, jo eļļu sāk tirgot neilgi pēc tās uzglabāšanas, uzglabāšanas apstākļi – eļļu glabā piemērotā temperatūrā, vēsā, tumšā vietā, piemērotos slēgtos traukos, kas to pasargā no saskares ar skābekli un no gaismas –, kā arī tas, ka dekantēšanas reižu skaits tiek samazināts līdz minimumam, ir faktori, kas veicina, ka olīveļļai “Elaiolado Makris” ir mazs peroksīda skaitlis, zemi ekstinkcijas koeficienti (Κ270–Κ232) un zema Delta-K,

— saudzīgie ražošanas apstākļi. Pēc olīvu sasmalcināšanas neilgu laiku (no 40 līdz 45 minūtēm) masa tiek lēni maisīta (17–19 apgriezienu minūtē), un olīvu pastas temperatūra tiek uzturēta aptuveni 27–32 °C robežās. Šāda temperatūra palīdz nodrošināt, ka olīveļļas gaistošie komponenti netiek iznīcināti, krāsa nemainās un skābenums nepalielinās. Lēnais maisīšanas ātrums un īsais maisīšanas laiks palīdz sīkajiem pilieniņiem savienoties, veidojot lielākus pilienus, un tas ir būtiski svarīgi, lai ierobežotu emulsiju veidošanos, kas apgrūtina eļļas atdalīšanu no olīvu pastas un augos esošā ūdens.

Īsāk sakot, olīvu novākšana pareizajā gatavības pakāpē, labā prakse, ko ražotāji izmanto, novācot olīvas un tās transportējot uz spiestuvi, tas, ka olīvas tiek samaltas īsā laikposmā pēc to atvešanas, laba maisīšanas un ekstrakcijas prakse, eļļas uzglabāšanas apstākļi, kā arī olīvu šķirne un augsnes un klimatiskie apstākļi nodrošina, ka eļļas īpašās organoleptiskās un fizikālķīmiskās īpašības (augļainums, svaigums, zemi ekstinkcijas koeficienti, zems skābenuma līmenis, mazs peroksīda skaitlis, laba saglabājamība) tiek saglabātas un tās krāsa nemainās.

Makri un apkārtnes iedzīvotāji kopš neatminamiem laikiem ir bijuši saistīti ar olīvu audzēšanu un ar “Elaiolado Makris”. Ilgstošā olīvkoku audzēšana šajā apgabalā ir saistīta ar tā vēsturi, tradīcijām un kultūru, un to pierāda vēstures avoti un bibliogrāfiskās atsauces. Vietā, kur atrodas senāko laiku Makri olīvu audze, mūsdienās redzami olīvkoki, kuru lielums, forma un mezglainie stumbri apliecina to sirmo vecumu. Veclaicīgas ar roku darbināmas olīvu spiedes un 19. gadsimta koka spiedes arī ir liecības par vietējo iedzīvotāju ilgstošo pieredzi olīveļļas ražošanā.

“Elaiolado Makris” ir bijusi pieteikta daudzos starptautiskos konkursos, kuros tā ir ieguvusi nozīmīgas balvas. 2012. gadā Portugālē tā ieguva zelta godalgu konkursā 2ο Concurso internacional de azeites virgem extra – Premio Ovibeja Portugālē. 2013. gadā tā izcīnīja zelta vainagu kvalitātes konkursā Kotinos, kurā noteica Grieķijā labāko augstākās kvalitātes neapstrādātu olīveļļu, kas ir iepakota un apzīmēta ar preču zīmi. 2015. gadā tā ieguva zelta godalgu konkursā Concurso Internacional de aceite de oliva en el Mediterraneo – Terraolivo Jeruzalemē, Izraēlā. 2016. gadā tā ieguva zelta godalgu Londonas Starptautiskajā olīveļļu konkursā. 2018. gadā tā ieguva zelta godalgu konkursā Concurso Internacional de Aceites di Oliva Virgin Extra ‘OLIVINUS’ Argentīnā, kā arī vēlreiz zelta godalgu Ņujorkas Starptautiskajā olīveļļu konkursā Amerikas Savienotajās Valstīs. 2019. gadā konkursā 16° Concorso Oleario Internazionale AIPO d’Argento tā ieguva augstāko novērtējumu “tre gocce” (“trīs pilieni”). 2019. gadā EVOO pasaules reitingā tā ieņēma 18. vietu no 12 000. Tā arī kārtējo gadu ierindojas pasaules 500 labāko olīveļļu skaitā 2020. gada ceļvedī Flos Olei.

Katru gadu vasarā augusta pēdējās 10 dienās tiek rīkots Olīvu festivāls. To organizē Makri sieviešu apvienība ar olīvu ražotāju kooperatīva un Evras (Evros) reģionālās vienības atbalstu. Daudzi apmeklētāji ierodas no apgabala un vietām ārpus tā robežām, un tiek organizēti semināri un sarunas par olīvu audzēšanas labo praksi, kā arī olīveļļas ekspertu vadītas degustācijas nodarbības. Notiek arī olīvu audzēšanas vietu apmeklējumi ieinteresētajām personām, lai tās uzzinātu vairāk par Makri olīvām, un dažādi citi pasākumi. Festivāla noslēguma vakarā visi pulcējas vienkopus, lai nobaudītu ar “Elaiolado Makris” gatavotos ēdienus un dažādus tradicionālos produktus.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.minagric.gr/images/stories/docs/agrotis/POP-PGE/prodiagrafes_elaiolado_makris111219.pdf

(1) OV L 343, 14.12.2012., 1. lpp.